10. klase

3. modulis: Sabiedrības uzplaukums

Tēma: "Es" sabiedrībā, kopienā un kosmosā

2. nodarbība – Es savās kopienās

**Nodarbības atsegums**

**Nodarbībā sasniedzamie rezultāti**

***Skolēnam veidojas izpratne par to,***

* kas veido kopienu;
* kā katra cilvēka individualitāte ietekmē kopienu;
* kāda ir kopienu ietekme uz indivīdu;
* ka indivīds savu potenciālu var realizēt dažādās kopienās;
* kur meklējams kopienas spēks.

***Skolēnam pilnveidojas morālais ieradums***

* ieklausīties, pieņemt citu domas, attīstot toleranci, savaldību un empātiju;
* kritiski spriest, attīstot spriestspēju;
* būt līdzatbildīgam, attīstot atbildības sajūtu un vēlmi pašrealizēties;
* sadarboties, lai sasniegtu kopīgu mērķi, attīstot sadarbības prasmes un līdzatbildību.

**Lielie jautājumi:**

1. Kā iekļauties kopienas dzīvē un nezaudēt savu principialitāti?
2. Kā bagātināt kopienu ar savas personības kvalitātēm?

***Ziņa skolēnam:***

* Būt aktīviem vidusskolā, vietējā kopienā
* Bagātināt šādas vides ar savu iekšējo bagātību

**Atslēgvārdi:** līdzdalība, spriestspēja, sadarbība, līdzatbildība.

**Nodarbībā aplūkotās vērtības un tikumi**

|  |  |  |
| --- | --- | --- |
|  | No Vidusskolas standarta | Papildus no programmas “e-TAP” |
| Vērtības | Tolerance, savaldība, atbildība | Līdzatbildība, pašrealizēšanās |
| Tikumi | Paškontrole, laipnība, empātija | Spriestspēja, atvērtība jaunajam, pašiniciatīva |

**Mācību materiāli:**

* *PowerPoint* prezentācija “Es savās kopienās”
* 1a. materiāls: Darba lapa tēmas spēlei “5 sekundes”
* 1b materiāls Prezentācija “5 sekunžu likums”
* 2. materiāls: SVID analīzes veidlapa
* 3. materiāls: Lomu apraksti

Mācību aktivitātes

[Nodarbības pavediens: Ierosme ar spēli par skolēnu kopienām. 1. aktivitāte: Klases kolektīva SVID analīze. 2. aktivitāte: uzdevums grupā ar dažādām lomām. 3. aktivitāte: skolēni nosauc un diskutē par problēmām, kas rodas kopienā. Refleksija: Skolēni veido kopienas resursu karte. Nodarbība tiek arī piedāvātas papildu aktivitātes padziļinājumam, ko var izmantot, ja atliek laiks].

Iesildīšanās: Spēle “5 sekundes” un saruna, kas ir tavas kopienas? (ieteicamais laiks 5 min.)

**[2. slaids]** Nodarbība sākas ar spēli, lai rosinātu skolēnus sākt domāt pat stundas tēmu “Kopienas" . Spēles dalībnieki var pieteikties brīvprātīgi vai skolotājs var izvēlēties veidu, kā atlasa nepieciešamo skaitu (6 vai pēc skolotāja ieskatiem) dalībnieku. Var piemēram izmantot <https://www.classtools.net/random-name-picker/,> konkrētā mēneša jubilāri u.c.

Uzdevums ir sniegt trīs pareizas, tēmai atbilstošas atbildes 5 sekunžu laikā. Tiek pieņemtas pirmās trīs atbildes. Ja skolēns neatbild, uzdevumu cenšas izpildīt nākamais skolēns, bet nedrīkst atkārtot jau iepriekš izskanējušās pareizās atbildes. Spēli var organizēt dažādi:

1. Var izmantot 1a materiālu – darba lapu ar tēmu lapiņām: kolektīvs, interešu pulciņš, etniska grupa, komanda, ģimene, paaudze... Skolotājs, ja vēlas, var papildināt tēmu sarakstu. Nepieciešams hronometrs.

2. Var izmantot 1b materiālu – prezentāciju “5 sekunžu likums”

**[3. slaids]** Pēc spēles – īsa saruna par to, kādās kopienās piedalās klases skolēni. Sarunai var izmantot dotos jautājumus, var tos arī papildināt.

* Kādās kopienās jūs esat?
* Kāda ir jūsu loma tajās?
* Ko jums dod tas, ka esat dažādās kopienās?
* Kāds labums/ ieguvums kopienai no jums?
* Vai esat izmantojuši/ realizējuši savas iespējas?

**Padziļinājums** - Darbs grupās (4 - 5 skolēni) **(ieteicamais laiks 15 min)**

Uzdevums : atrast 3-5 digitālās vietnes, kur ir informācija par kopienām un to izpētīt. Izmantojot atrastās vietnes, izveidot balsta konspektu (satura minimums tēmā) un iepazīstināt klasi ar to. (Atgādinājums par atsauču lietošanu) (piem. <https://enciklopedija.lv/skirklis/5414>)

1. aktivitāte – Klases kolektīva SVID analīze (ieteicamais laiks 15 min)

**[4. slaids]** Skolotājs skolēnus sadala grupās (4-5 skolēni). Katra grupa saņem SVID analīzes tabulu (2. materiāls) un strādā pie viena analīzes lauka un ieraksta savas domas, viedokļus. Tos apkopo un, ja nepieciešams, papildina, izveidojot kopīgu tabulu. Pārrunā rezultātu, pārrunājot viens no secinājumiem – katrs dalībnieks ir resurss kopienai/ kolektīvam. (Darbu var veikt arī iepriekš izveidotā un kopīgotā elektroniskā dokumentā)

|  |  |
| --- | --- |
| Stiprās puses | Vājās puses |
| Ieteikumi | Draudi |

2. aktivitāte Individuālās intereses un kolektīvā darbība ( ieteicamais laiks 15 min)

**[5. slaids]** Aktivitātē izmanto 3. materiālu (jāsagriež kartiņas pa lomām).Turpinās darbs grupās. Var saglabāt esošās, var veidot citas, lielākas (6-7 dalībnieki). Katrā grupā skolēni izlozē savu lomu (3. materiāls), iepazīstas ar tās aprakstu, nevienam to neizpauž.

Uzdevums:Izmantojot pieejamos materiālus, 10 min laikā uzcelt pēc iespējas augstāku vizuāli skatāmu, pievilcīgu torni ar nosacījumu, ka tornim jānoturas vismaz 2 minūtes pēc uzcelšanas. Darba procesā katrs grupas dalībnieks darbojas atbilstoši savai izlozētajai lomai (3. materiāls).

**[6. slaids] Jautājumi pārrunām pēc uzdevuma:**

* Vai sapratāt, kāda bija katra grupas dalībnieka loma uzdevumā?
* Kā jutāties savā lomā? Vai personīgie uzskati sakrita ar lomu?
* Kādas ir tavas lomas stiprās puses? Kāds ir šīs lomas pienesums komandas darbā?
* Komandas novērtējums uzdevuma izpildē? (pienākumu izpilde, sadarbība utt.)
* Kādi bija komandas plusi un mīnusi? Ko darīt, ja kāds komandas biedrs nesekmē/ traucē uzdevuma izpildi?
* Kas vajadzīgs kopienai, lai sadarbība būtu veiksmīga?
* Ja būtu šis darbs jāveic vēlreiz, ko tajā mainītu un kāpēc?

Avots: <https://www.wrksolutions.com/Documents/WhenIGrowUp/WIGU_PDFS/High-School/WFS-WIGU-HighSchool-Lessons.pdf>

**[7. slaids] Padziļinājums -** Izmantojot informāciju slaidā, skolēni pārrunā informāciju par sabiedrības un individuālo interešu saskaņošanas iespējām.

3. aktivitāte. Sniega kauja ( ieteicamais laiks 10 min.)

**[8. slaids]** Katrs skolēns 1 minūtes laikā uzraksta uz lapas problēmu, kas satrauc savā klases kolektīvā, kas būtu risināmas. Tad saburza lapu kā sniega piku, tad mētājas (notiek sniega kauja), tuvāk esošās pikas metot vismaz 3 reizes, tad katrs paceļ vienu piku, atloka, lasa problēmu un klase kopīgi pārrunā. Izrunāto problēmu daudzums atkarīgs no skolēnu skaita, var skolotājs uzrunāt kādu, kuram izteikties, var ļaut pieteikties. Lapiņas var savākt, būtu vēlams, ja iespējams, novadīt sarunu par visām problēmām. Iespējams citā klases stundā.

Refleksija: Kopienas resursu karte. (ieteicamais laiks 3 min)

**[9. slaids]** Katrs dalībnieks uzraksta uz līmlapiņas atbildi uz jautājumu

* Ko es varu dot savai kopienai?

Šeit skolotājs pēc vajadzības un vēlmēm var precizēt – klases kopienai? Pilsētas? Latvijas? u.c.

Skolēni izvieto savus pierakstus tam paredzētajā vietā. Var arī elektroniski, menti.com, piemēram. Skolotājs pieņem lēmumu, vai šis uzdevums ir anonīms, vai arī norādot vārdus, uzvārdus. (Menti.com būs anonīmi).

Padziļinājums refleksijai: Diskusija par 3 citātos paustajām domām.

**[10. – 12. slaids]** Diskusijai tiek piedāvāti vairāki citāti. Saruna – kas uzsvērts katrā no citātiem, kas kopīgs, atšķirīgs? Kāds risinājums? u.c.

“Mājas bija tā vieta, kur man vajadzēja pielāgoties kāda cita priekšstatam par to, kam un kādai man vajadzētu būt. Skola bija tā vieta, kur es varēju aizmirst šo tēlu un domās radīt sevi no jauna. (..) **Klase ar visiem tās ierobežojumiem joprojām ir iespēju vieta.** Šajā iespēju laukā mēs varam strādāt pie brīvības, no sevis un saviem biedriem pieprasīt atvērtu prātu un sirdi, kas ļauj skatīties patiesībai acīs pat tad, kad mēs iztēlojamies veidus, kā būt ārpus robežām, tās pārkāpt”.

Bella Huksa (*Bell Hooks*), „Mācīšana pārkāpt robežas: Izglītība kā brīvības prakse” (*Teaching to transgress: Education as the practice of freedom*), 1994

"Tātad... cilvēks – ūdens. Daži ir kā upe, citi kā avots, trešie kā jūra, bet visi mainīgi, jo tāda vienkārši ir mūsu daba... Mēs vienlaikus varam būt mierīgi, vilinoši un neparasti bīstami. Mēs applūstam apkārt šķēršļiem, mainām formu un straumi, un, **ja, to nevēlamies, mūs neapturēs pat aizsprosti, mēs atradīsim kaut vismazāko spraudziņu un tecēsim tālāk**. Pārbaudījumi, satricinājumi- tie ir tikai iespēja mainīt virzienu. Tā mēs kļūstam pilnīgāki, stiprāki, galu galā- tā mēs dzīvojam. Jo sastāvējies ūdens pārvēršas par dūksti... Kurš gan grib būt dūksts?"116.lpp

Inga Zarambaite «Melndzelmji», J. Roze, 2022

**“Disciplīna** ir visas izglītības atbalsta punkts. Bez disciplīnas abi, gan skolotājs, gan skolēns, atrodas disbalansā un klasē nevar notikt pienācīga mācīšanās”.

R. Dreikurs

Citi materiāli

Komentāri no kolēģiem

Ļoti patīk aktivitātes. Jauki, ka stundas plānā arī daudz par tām aprakstīts, ka izmantojot šos materiālus jebkurš skolotājs varētu novadīt burvīgu audzināšanas stundu. Neredzu neko, kas būtu jāpilnveido. Materiāls ir interesants, jautājumus veicinošs, publikas iesaistošs, kā arī saprotams.